Gauteng moet koue sonder krag en water trotseerArgieffoto Inwoners van Gauteng word vandeesweek deur ŉ driedubbele uitdaging in die gesig gestaar met yskoue temperature, onderbrekings in watertoevoer en kragonderbrekings in verskeie dele van die provinsie wat inwoners gelyk tref. Die Suid-Afrikaanse Weerdiens (SANW) het Maandag gewaarsku temperature in die suide van Gauteng sal tot die laagste nóg vanjaar daal. Die weerdiens verwag dat temperature in Vereeniging tot -4 °C sal daal, terwyl dit -1 °C aan die Wes-Rand sal word, 1 °C in Johannesburg en 2 °C in Pretoria. Johannesburgers kan ook nie in ŉ warm bad klim om die koue af te weer nie, aangesien die plaaslike munisipaliteit ŉ beroep op inwoners gedoen het om oor die volgende twee en ŉ half dae water spaarsamig te gebruik. Daar sal in dié tyd wateronderbrekings in die stad wees omdat ŉ klep op die hoofpyplyn geïnstalleer word. Rand Water het om 05:00 vanoggend die watertoevoer afgesny om die klep van Lethabo na die Vereeniging-pompstasie te installeer. Die watervoorsiener het gesê watertoevoer na al die Gauteng-munisipaliteite kan geraak word, insluitend Sedibeng, Johannesburg, Tshwane en Ekurhuleni. Hierdie gebiede kan onder swak waterdruk of selfs heeltemal droë krane gebuk gaan. Op die elektrisiteitsfront gaan dit nie veel beter nie. Talle inwoners in Johannesburg en Ekurhuleni is die afgelope naweek in donker gedompel en moes om verskeie redes die grootste deel van hul naweek sonder elektrisiteit klaarkom. Eskom het gesê inwoners in die noordelike voorstede van Johannesburg, insluitend Fourways, Douglasdale, Diepsloot en Riverside View, het weens ŉ kabelfout kragonderbrekings ervaar. Die Johannesburgse stadsraad het gesê Forest Town, Parkview en West Cliff het sonder krag gesit nadat ŉ voereenheid wat die Hopefield-substasie voorsien Saterdagoggend onklaar geraak het. In die ooste het inwoners van Boksburg, Benoni en Edenvale ook sonder elektrisiteit gesit. Die Ekurhuleni‑metro het aangekondig dat daar tot 20:00 vanaand kragonderbrekings sal wees weens instandhoudingswerk aan die kragnetwerke in KwaThema en Tembisa.